

Crna Gora Adresa: Bulevar revolucije br. 1

Opština Bar Bar, Crna Gora

tel: +382 30 301 403

email: opstinabar@bar.me

www.bar.me

Komisija za raspodjelu sredstava za podršku ženskom preduzetništvu

Na osnovu člana 35 Odluke o kriterijumima, načinu i postupku raspodjele sredstava za podršku ženskom preduzetništvu (“Sl. list CG – opštinski propisi” broj 44/19), Komisija za raspodjelu sredstava za podršku ženskom preduzetništu, podnosi Skupštini opštine Bar

I Z V J E Š T A J

o podržanim biznis planovima, iznosu dodijeljenih sredstava, realizovanim projektima i njihovim efektima za 2019.godinu

Shodno članu 6 Odluke o kriterijumima, načinu i postupku raspodjele sredstava za podršku ženskom preduzetništvu (u daljem tekstu: Odluka) , objavljene u (“Sl. list CG – opštinski propisi” broj 44/19), Komisija za raspodjelu sredstava za podršku ženskom preduzetništu, formirana Rješenjem predsjednika Opštine br. 01-3352 od 11.11.2019.godine u sastavu:

Mr Tanja Spičanović, potpredsjednica Opštine, predsjednica

Mr Sanja Mitrović,sekretarka Sekretarijata za privredu, član

Jelena Vučeraković, rukovodilac odjeljenja za preduzetništvo, trgovinu I zanatsvo, član

Biljana Dabić, predstavnica biznisa, član

Maja Vukićević, predstavnica Ženske političke mreže, član

na sjednici održanoj dana 15.11.2019. godine donijela je Odluku o raspisivanju Javnog konkursa za raspodjelu sredstava za podršku ženskom preduzetništvu (u daljem tekstu: Konkurs). Konkurs je raspisan dana 15.11.2019. godine, objavljen u dnevnom listu “Pobjeda”, na web sajtu Opštine Bar, kao i putem Lokalnog javnog emitera „Radio Bar” i bio je otvoren 30 dana od dana objavljivanja, odnosno do 14.12.2019. godine.

Sredstva za raspodjelu po Konkursu opredijeljena su Odlukom o budžetu Opštine Bar za 2019. godinu („Sl.list CG-opštinski propisi“, br. 51/19 u okviru organa klasifikacije 12 - Sekretarijat za privredu, ekonomska klasifikacija 418 - Subvencije, podbroj ekonomske klasifikacije 418-1-2 – Žensko preduzetništvo, a u skladu sa članom 27 stav 1 tačka 6 Zakona o lokalnoj samoupravi („Sl. list CG“, br. 2/18).

Nakon isteka roka za podnošenje prijava na Konkurs, Komisija je na sjednici održanoj dana 16.12.2019. godine utvrdila da je ukupno pristiglo 25 prijava i da su sve podnijete u propisanom roku. Komisija je pristupila otvaranju zapečaćenih koverti i administrativnoj provjeri u cilju utvrđivanja ispunjavanja uslova Konkursa, u skladu sa članom 3 Odluke i utvrđivanja potpunosti priložene dokumentacije, a u skladu sa članom 22 Odluke.

Komisija je utvrdila da ukupno pet prijava ne mogu biti uzete u razmatranje jer ne ispunjavaju uslove propisane Odlukom iz razloga što žene nijesu osnivači ili jedan od osnivača i izvršni direktor, potom iz razloga što učesnice na Konkursu nemaju prebivalište na teritoriji Opštine Bar ili zato što su dostavile neurednu dokumentaciju.

Vršeći administrativnu provjeru priložene dokumentacije Komisija je utvrdila da 11 učesnica na Konkursu nije dostavilo potpunu dokumentaciju. U skladu sa članom 22 stav 2 Odluke Komisija je sačinila listu društava/preduzetnica koja/e nijesu dostavila/e potpunu dokumentaciju, pozivajući ih da istu dopune najkasnije u roku od tri dana. Lista je objavljena na sajtu Opštine Bar dana 17.12.2019.godine. Dopunu nedostajuće dokumentacije u zadatom roku nije dostavila samo jedna učesnica Konkursa.

Na sjednici Komisije održanoj dana 20.12.2019. godine pristupilo se vrednovanju i bodovanju biznis planova od strane svakog člana Komisije pojedinačno. Na osnovu prosječne ocjene biznis planova Komisija je utvrdila rang listu koja je sastavni dio Odluke o raspodjeli sredstava za podršku ženskom preduzetništvu.

Na osnovu utvrđene rang liste Komisija je shodno članu 27 Odluke, donijela Odluku o raspodjeli sredstava za podršku ženskom preduzetništvu za 2019. godinu, kojom se dodjeljuju sredstva za pet prvorangiranih biznis planova. Ista je objavljena na web sajtu Opštine Bar, preko lokalnog javnog emitera „Radio Bar” i dostavljena predsjedniku Opštine, članovima Komisije,kao i svim učesnicama na Konkursu. Sa učesnicama kojima su odobrena sredstva obavljen je i neposredan razgovor, kako bi se bliže upoznale sa predstojećom procedurom u vezi sa registracijom djelatnosti u okviru koje će realizovati svoju biznis ideju.

Na sjednici održanoj dana 25.12.2019. godine Komisija je konstatovala da su od pet prvorangiranih učesnica na Konkursu kojima su odobrena sredstva, njih četiri uspješno obavile postupak registracije privredne djelatnosti, dok je kod učesnice Bojane Prelević utvrdjen problem prilikom registracije zbog neispunjavanja zakonom propisanih uslova. Na osnovu toga Komisija je konstatovala da biznis ideja učesnice Bojane Prelević ne može biti podržana,a da nije moguće podržati biznis ideju koja je sljedeća na rang listi iz razloga utvrdjenih članom 5 stav 3 Odluke, kao i iz razloga što je ta biznis ideja imala manje od 50 bodova što je manje od polovine ukupno propisanih bodova, pa je iznos sredstva od 6.540,00 eura, prvobitno odobren za realizaciju biznis ideje učesnice Bojane Prelević, procentualno raspodijeljen na četiri preostale biznis ideje,u skladu sa iznosom koji se biznis planom potraživao od Opštine Bar. Prema Odluci o izmjenama i dopunama Odluke o raspodjeli sredstava za podršku ženskom preduzetništvu za 2019.godinu od 25.12.2019.godine, sredstva su raspodijeljena sljedećim preduzetnicama/privrednim društvima:

1. Naziv preduzetnice kojoj su dodijeljena sredstva: Nataša Plamenac

Naziv biznis plana: Poslastičarnica “Tre sorelle”

Iznos sredstava dodijeljenih od strane Komisije: 9.935,00 eura

Iznos sredstava potraživanih od Opštine Bar: 10.500,00 eura

Ukupan iznos sredstava potreban za realizaciju biznis plana: 14.201,00

Ostali izvori finansiranja: sopstvena sredstva

2. Naziv privrednog društva kojem su dodijeljena sredstva: DOO “Share Montenegro”

Odgovorno lice u privrednom društvu: Maja Lopičić

Naziv biznis plana: Poboljšanje kvaliteta usluge Content marketinga u turizmu

Iznos sredstava dodijeljenih od strane Komisije: 7.595,00 eura

Iznos sredstava potraživanih od Opštine Bar: 8.648,00 eura

Ukupan iznos sredstava potreban za realizaciju biznis plana: 15.058,00

Ostali izvori finansiranja: Zavod za zapošljavanje (3.276,00eura), sopstvena sredstva

3. Naziv preduzetnice kojoj su dodijeljena sredstva: Branka Vukčević

Naziv biznis plana: Regionalni časopis o slatkoj umjetnosti “Moya”

Iznos sredstava dodijeljenih od strane Komisije: 8.185,00 eura

Iznos sredstava potraživanih od Opštine Bar: 9.050,00 eura

Ukupan iznos sredstava potreban za realizaciju biznis plana: 9.050,00 eura

Ostali izvori finansiranja:sopstvena sredstva

4. Naziv privrednog društva kojem su dodijeljena sredstva: DOO “Aplast”

Odgovorno lice u privrednom društvu: Danijela Glavanović

Naziv biznis plana: Proširenje asortimana radi afirmacije domaćih proizvodjača i zapošljavanja novih radnika

Iznos sredstava dodijeljenih od strane Komisije: 8.885,00 eura

Iznos sredstava potraživanih od Opštine Bar: 10.500,00 eura

Ukupan iznos sredstava potreban za realizaciju biznis plana: 35.200,00 eura

Ostali izvori finansiranja: sopstvena sredstva

Odluka je objavljena na web sajtu Opštine Bar, preko lokalnog javnog emitera „Radio Bar” i dostavljena predsjedniku Opštine, članovima Komisije,kao i svim učesnicama na Konkursu.

Predsjednik Opštine je dana 26.12.2019.godine zaključio ugovore sa preduzetnicama/ odgovornim licima u privrednim društvima kojima je Komisija odobrila sredstva kojima su regulisana međusobna prava i obaveze ugovornih strana.

Praćenje dinamike realizacije podržanih biznis planova i kontrolisanje namjenskog korišćenja sredstava vršila je Komisija.

Nakon isteka roka za realizaciju biznis planova i dostavljenih konačnih izvještaja korisnika sredstava u 2019.godini, kao i dopune istih, a u skladu sa članom 6 Ugovora o dodjeli sredstava za podršku ženskom preduzetništvu za 2019.godinu, Komisija je ustanovila da su **korisnice opštinskih sredstava ista namjenski utrošila, u skladu sa odobrenim biznis planom i ugovorom, i to na sljedeći način:**

**1. DOO “Tri slatkiša” , naziv biznis ideje - Poslastičarnica “Tre sorelle”**

Cjelokupan iznos dodijeljenih sredstava je utrošen za kupovinu **kuhinjske opreme** (tople i rashladne vitrine, sudopera, rosfajni sto, viseće police), **kuhinjskih uređaja** (šporet, frižider, zamrzivač, mesoreznica, mašina za orahe, vaga), **posuđa** (tepsije, plehovi,šerpe), **fiskalne kase**, za izmirivanje troškova **zakupa** poslovnog prostora, kao i dijela **zarada** novozaposlenih radnika.

**2. DOO “Aplast”, naziv biznis ideje “Proširenje asortimana radi afirmacije domaćih proizvodjača i zapošljavanja novih radnika”**

Cjelokupan iznos dodijeljenih sredstava je utrošen za kupovinu **inventara** u svrhu opremanja novozakupljenog poslovnog prostora (police), kupovinu artikala od lokalnih proizvođača **suvenira** I **nabavku novih proizvoda** od dobavljača.

**3. Doo “Moya slatka umjetnost”, naziv biznis ideje “Regionalni časopis o slatkoj umjetnosti - Moya”**

Cjelokupan iznos dodijeljenih sredstava utrošen je za kupovinu **tehničkih uređaja** (desktop računar i prenosni računar, fotoaparat), **softverskog programa** (programiranje Dashborda za administraciju porudžbina, dorada forme za novi e-commerce), **kancelarijske opreme** (sto, stolica i ormar), za **troškove edukacije** i **troškove štampe**.

**4. DOO “Share Montenegro”, naziv biznis ideje - Poboljšanje kvaliteta usluge “Content” marketinga u turizmu.**

Zbog aktuelne epidemiološke situacije izazvane pandemijom Covid 19 i s tim u vezi negativnih posledica na turističku privredu, prvenstveno u pogledu neodržavanja tradicionalnih turističkih manifestacija koje su bile u fokusu ovog biznis plana, sa ovom korisnicom sredstava zaključen je Aneks ugovora kojim se rok za realizaciju biznis plana produžava do kraja 2021.godine, pa će i izvještaj o realizaciji ovog biznis plana biti dostavljen nakon njegovog okončanja. Dio sredstava koji je do sada utrošen je namjenski iskorišten za **poboljšanje engleske verzije portala** angažovanjem prevodioca, **promotivne aktivnosti** i **otvaranje novog radnog mjesta** (službenik za finansije i administraciju).

Razmatrajući **postignute efekte podržanih biznis planova**, Komisija je konstatovala sledeće:

Realizacijom biznis ideje”**Tre sorelle**” i otvaranjem istoimene poslastičarnice, jedan mali,ali uspješan porodični biznis pravljenja torti i kolača u domaćoj radinosti, po tradicionalnoj recepturi i uz korišćenje organskih proizvoda sa sopstvenog seoskog gazdinstva, izašao je na otvoreno tržište. Ovo preduzeće djelatnost obavlja u iznajmljenom lokalu u centru grada, na atraktivnoj lokaciji koja im zbog velike frekventnosti broja ljudi osigurava dobru posjećenost. Osim toga, ovo preduzeće vrši prodaju svojih proizvoda i putem posebnih narudžbi i dostavljanja poručene robe. Što se tiče efekata na zapošljavanje, utvrđeno je da su pored riješenog samozapošljavanja nositeljke biznisa, koja je osnivač i izvršni direktor ovog privrednog društva, otvorena još tri nova radna mjesta. To znači da je Opština podržala **započinjanje biznisa** koji je postigao uspjeh na tržištu i da je doprinijela obezbjeđivanju egzistencije za četiri porodice zaposlenih radnika!

Biti žena preduzetnica u domenu trgovine i samostalno opstati u tom poslu duže od 10 godina sigurno nije jednostavno, posebno imajući u vidu veliku konkurenciju u ovoj oblasti, kao i podatke koji ukazuju na to da je stopa preživljavanja malih trgovina tokom prvih godina poslovanja veoma niska. Cijeneći te okolnosti, Komisija je podržala ideju **doo “Aplast”** usmjerenu na unapredjenje postojećeg poslovanja i proširenja asortimana, prvenstveno kroz ponudu autentičnih lokalnih proizvoda. Efekti realizacije ove ideje su unapređenje lokalnog ekonomskog razvoja otvaranjem trgovačke radnje na atraktivnoj i prometnoj lokaciji u gradu, koja se bavi prodajom predmeta od plastike,drveta, metala i ratana,uz proširen asortiman sa ručno rađenim proizvodima od maslinovog drveta i autentičnim suvenirima. Iako je zapošljavanje novih radnika zbog epidemioloških mjera kojima je rad ove djelatnosti bio ograničen, a u jednom periodu i potpuno zatvoren, izostalo, pozitivan efekat opštinske podrške uticao je na to da se, u okolnostima poremećaja na tržištu, očuvaju postojeća radna mjesta. Komisija smatra da je u pitanju jedan stabilan mali biznis koji ima izglede da se širi i koji će u narednom periodu sigurno omogućiti otvaranje novih radnih mjesta.

Biznis ideja o pokretanju specijalizovanog časopisa za poslastičarstvo,pod nazivom “**Moya**” imala je za rezultat izdavanje prvog časopisa ove vrste u Baru i njegovu distribuciju ne samo širom regiona,kako je prvobitno bilo planirano,već i širom svijeta. Efekat ove biznis ideje je izdavanje i distribucija specijalizovanog časopisa u štampanoj i elektronskoj verziji. Ova biznis ideja afirmisala je domaću radinost i vještinu izrade poslastica na jedan kreativan način, za čim postoji velika potražnja na tržištu. U pogledu zapošljavanja, doprinos ove biznis ideje je otvaranje jednog radnog mjesta.

Turističko-promotivni portal “**Share Montenegro**” je tokom godinu dana svog postojanja zavrijedio pažnju i povjerenje renomiranih subjekata iz oblasti turizma,u prvom redu Nacionalne turističke organizacije i Nacionalnih parkova Crne Gore. Portal sa rastućim rejtingom i sve dominantnijim uticajem kako na lokalno, tako i na šire, evropsko tržište, pokrenut je iz Bara. Podrška Opštine Bar biznis ideji o proširenju kapaciteta ovog portala, kao dobrog primjera u oblasti content digitalnog marketinga, sa posebnim naglaskom na promociji Bara kao atraktivne i u mnogim segmentima neistražene destinacije, doprinijela je uspješnosti ovog biznisa i daljoj promociji Bara kao turističke destinacije, što je prepoznato i kao specifičan strateški cilj u okviru Strateškog plana razvoja Bara. Zbog epidemiološke situacije i nemogućnosti da se realizuju sve planirane aktivnosti,koje su inače tijesno vezane za održavanje tradicionalnih turističkih manifestacija, sa ovom preduzetnicom je potpisan anex ugovora. Nakon njegove realizacije bićemo u prilici da sumiramo efekte ove biznis ideje, za koje ne sumnjamo da će izostati. I pored navedenih okolnosti koje su negativno uticale na poslovanje ovog preduzeća, u sklopu ovog biznisa, pored očuvanja postojećeg radnog mjesta osnivačice portala, zapošljeno je još jedno lice iz kategorije teže zapošljivih lica (OSI).

Komisija je zaključila da je podrška ženskom preduzetništvu važna mjera u pravcu afirmisanja politike rodne ravnopravnosti i da je značajna ne samo sa aspekta ekonomskog osnaživanja žena već i njihove ukupne emancipacije. Nivo rodne ravnopravnosti je takav da ženama još uvijek nijesu pružene jednake prilike i mogućnosti, naročito u oblasti tzv. krupnog biznisa. Stoga je ovo tek jedan od početnih koraka ka uklanjanju ekonomskih,kulturoloških i ostalih društvenih prepreka sa kojima se žene u biznisu suočavaju. Kroz podržane biznis ideje došli su do izražaja poslovni potencijali ženskog dijela populacije, a koji sigurno postoje u još većoj mjeri i koji tek treba da se iskažu i dosegnu svoje pune domete.

Komisija cijeni da je važno istaći da su kroz ovaj program žene dobile ne samo finansijsku podršku, već i ohrabrenje zahvaljujući otvorenom i neposrednom pristupu koji su iskazivali kako članovi Komisije, tako i svi službenici uključeni u njegovu realizaciju. Otvorenost za razgovor, dostupnost za svaki vid konsultacija, spremnosti da zajedno rješavaju sve dileme i u kratkom roku pronalaze rješenja, principi su rada zaposlenih u Sekretarijatu za privredu koji su iznijeli najveći dio ovog posla. Individualan pristup svakoj kandidatkinji i njenom biznisu pomogao je i Komisiji da bolje sagleda neke poteškoće iz realnog radnog ambijenta i da na bazi toga kreira neka buduća rješenja i predloži nove podsticajne mjere.

**Predsjednica Komisije**

**Mr Tanja Spičanović**